
Szabadidő eltöltési szokások a szekszárdi általános iskolások körében

Vizsgálatom célja a szekszárdi általános iskolások szabadidő eltöltési szokásainak feltérképezése volt. Kutatásomat Szekszárdon a Pécsi Tudományegyetem Illyés Gyula Kar Általános iskolájának diákjai körében végeztem. 2011 őszén 130 darab kérdőívet osztottam ki, amelyből 121-et kaptam vissza. A kérdőív 30 kérdésből állt. Statisztikai elemzésként t-próbát és khi-négyzetet alkalmaztam.
Vizsgálatom során arra a megállapításra jutottam, hogy többségben vannak azok, akik nem vesznek részt tanórán kívüli iskolai tevékenységben. A diákok többségének viszont van valamilyen iskolán kívüli elfoglaltsága. A diákok körében a legkedveltebb szabadidős tevékenységek a számítógépezés, TV-nézés, sportolás és az olvasás. A tanulóknak átlagosan 3 óra szabadidejük van egy hétköznap. A lányok nagyobb arányban néznek TV-t és olvasnak szabadidejükben, mit a fiúk. A számítógépezés és a sportolás tekintetében, viszont a fiúk vannak többségben. A rendszeresen sportoló 76 diákból 41 fő valamilyen sportegyesület tagja, 12 fő, pedig az iskolai sportcsapatban végez fizikai aktivitást, a fennmaradó 23 fő más keretek között, például a szüleivel, csoporttal szokott mozogni.
Érdekelt, hogy a nemek tekintetében a fiúk vagy a lányok töltenek-e több időt olvasással, számítógépezés közben internetezéssel. Mindkét esetben szignifikáns különbséget találtam a két nem között. A lányok több időt töltenek olvasással, és számomra meglepő módon internetezéssel is, mint a fiúk. Arra is kíváncsi voltam, hogy a lányok több időt töltenek-e szabadidejükben TV-nézéssel, mint számítógépezéssel és arra az eredményre jutottam, hogy nincs jelentős különbség a kettőre fordított idő között. Kerestem továbbá arra a kérdésekre is a választ, hogy a fiúk több időt töltenek-e TV-nézéssel, mint a lányok és többet sportolnak-e, mint a lányok. Vizsgálatom során azt a választ kaptam, hogy nincs különbség a fiúk és a lányok TV-nézésre fordított ideje között, azonban a sportolásra fordított idő kapcsán szignifikáns eltérést találtam a két nem tekintetében. A fiúk több időt töltenek sportolással, mint a lányok.
Vizsgálatom alapján elmondható, hogy a diákoknak átlagosan 3 óra szabadidejük van, amit a legtöbben számítógépezéssel és TV-nézéssel töltenek. Egyre kevesebb azoknak a száma, akik rendszeresen olvasnának szabadidejükben a kikapcsolódás céljából. Ezen kívül a tanulók több mint fele rendszeresen végez fizikai aktivitást.



